2.  ลักษณะการประกอบธุรกิจ

    2.1 ความเป็นมาและพัฒนาการที่สำคัญ

  บริษัท เด็มโก้ จำกัด (มหาชน) จดทะเบียนจัดตั้งเป็นบริษัทจำกัด เมื่อวันที่ 1 มิถุนายน 2535
  ด้วยทุนจดทะเบียนเริ่มต้นที่ 6 ล้านบาท
  การก่อตั้งบริษัทเกิดขึ้นจากกลุ่มวิศวกรระบบไฟฟ้าที่มีประสบการณ์ในงานวิศวกรรมไฟฟ้า
  ทั้งทางด้านระบบจำหน่ายไฟฟ้า สถานีไฟฟ้าย่อยและงานระบบสายส่งไฟฟ้าแรงสูงมามากกว่า 20
  ปี นำโดยนายประเดช กิตติอิสรานนท์
  กรรมการผู้จัดการบริษัทในปัจจุบันเพื่อประกอบธุรกิจให้บริการออกแบบ จัดหา
  ก่อสร้างและติดตั้งแบบครบวงจรในงานระบบจำหน่ายไฟฟ้า ระบบสายส่งไฟฟ้าแรงสูง
  งานก่อสร้างสถานีไฟฟ้าแรงสูง – สถานีไฟฟ้าย่อย งานระบบไฟฟ้าและเครื่องกล
  งานด้านอนุรักษ์พลังงาน งานก่อสร้างเสาโทรคมนาคม รวมทั้ง
  ผลิตและจำหน่ายเสาโครงเหล็กสำหรับระบบสายส่งไฟฟ้าแรงสูง ระบบเสาโทรคมนาคม
  และป้ายโฆษณา Bill Board
  ซึ่งเป็นธุรกิจที่มีการเติบโตสอดคล้องกับการเจริญเติบโตของเศรษฐกิจและการพัฒนาระบบพลังงานของประเทศ

  ประวัติการเปลี่ยนแปลงของบริษัทที่สำคัญ มีดังต่อไปนี้

  ปี 2535 - 2546

  บริษัทเริ่มเปิดดำเนินการโรงงานผลิตเสาโครงเหล็กและอุปกรณ์จับยึดในปี 2537
  โดยได้รับบัตรส่งเสริมการลงทุนจากคณะกรรมการส่งเสริมการลงทุน (BOI) และในปีเดียวดันนั้น
  บริษัทชนะการประมูลงานงานออกแบบ จัดหา และติดตั้งงานระบบจำหน่ายไฟฟ้า 22-33 เควี
  ในพื้นที่ภาคกลางและภาคใต้จากการไฟฟ้าส่วนภูมิภาค (กฟภ.) ซึ่งถือว่าเป็นงานแรกของบริษัท
  ต่อมาในปี 2538 บริษัทเปิดโรงงานบ่อชุบสังกะสีแบบจุ่มร้อนขนาด 1.2 x 4.0 x 1.5 เมตร
  เพื่อใช้ชุบงานเสาโครงเหล็กและอุปกรณ์จับยึดที่โรงงานผลิต
  พร้อมทั้งได้เริ่มขยายงานสู่ภาคเอกชนมากขึ้น โดยโครงการแรก
  ได้แก่งานก่อสร้างสถานีไฟฟ้าย่อย ระบบ 115/22 เควี ของบจก. ฮอนด้า คาร์ แมนูแฟคเจอริ่ง
  จ. อยุธยา และสวนอุตสาหกรรมโรจนะ จ. อยุธยา นอกจากนี้
  บริษัทยังได้รับงานวางระบบและติดตั้งไฟฟ้าแรงต่ำในโรงงานอุตสาหกรรม เช่น บจก.
  สยามลวดเหล็ก (บริษัทในเครือบมจ. ปูนซิเมนต์ไทย) บจก. ยูเอ็มซี จ. ชลบุรี และ บจก.
  ไทยน้ำทิพย์ เป็นต้น

  ในปี 2539
  บริษัทเริ่มรับงานออกแบบและติดตั้งระบบทำความเย็นให้แก่โรงงานอุตสาหกรรมและหน่วยงานราชการ
  เช่น โรงงานหล่อดอกยางเครื่องบิน จ. สระบุรี อาคารสถานีศูนย์ฝึกอบรมของการไฟฟ้าฝ่ายผลิต
  ที่ อ. บางปะกง จ. ชลบุรี และต่อมาในปี 2540 บริษัทเริ่มงานระบบเคเบิ้ลใต้ดินเป็นครั้งแรก
  ให้แก่การไฟฟ้าฝ่ายผลิตแห่งประเทศไทย (กฟผ.) ในบริเวณเขื่อนศรีนครินทร์ จ. กาญจนบุรี
  และงานสายส่ง 115 เควี เป็นครั้งแรกให้แก่การไฟฟ้าส่วนภูมิภาค (กฟภ.)
  และบริษัทเอกชนต่างๆ เช่น บจก. อมตะ เอ็กโก้ พาวเวอร์ เป็นต้น

  ต่อมาในปี 2544 บริษัทเริ่มรับงานการจัดหา ก่อสร้างฐานราก ติดตั้งเสาโทรคมนาคม
  พร้อมอุปกรณ์สื่อสาร เช่น ชุด Antenna ชุดจาน Microwave
  ให้แก่หน่วยงานราชการและเอกชน เช่น กฟภ. กรมการปกครอง บมจ. โทเทิล
  แอคเซสแอนด์คอมมูนิเคชั่น (DTAC) บจก. อัลคาเทล และบจก. โมโตโลร่า (ประเทศไทย)
  ในโครงการ TA Orange เป็นต้น และในปี 2546
  บริษัทได้ขึ้นทะเบียนเป็นที่ปรึกษาด้านการอนุรักษ์พลังงานกับกรมพัฒนาพลังงานทดแทน
  และอนุรักษ์พลังงาน นอกจากนี้ หน่วยงานราชการและภาคเอกชน
  ได้ว่าจ้างบริษัทเป็นที่ปรึกษาทางด้านการอนุรักษ์พลังงาน เช่นมหาวิทยาลัยราชภัฎ ลำปาง
  มหาวิทยาลัยแม่โจ้ โรงแรมเชียงใหม่ภูคำ โรงพยาบาลสวนปรุง จ. เชียงใหม่ เป็นต้น

  ปี 2547 : บริษัทเริ่มงานติดตั้งสายเคเบิ้ลใยแก้ว ด้วยวิธี Blowing Method
  ซึ่งเป็นวิธีติดตั้งแบบใช้ลมอัดในการลากสายเคเบิ้ลใยแก้วขึ้นเป็นครั้งแรกให้แก่
  โครงการวางท่อแก๊ส ไทย-มาเลเซีย ของบริษัท ทรานไทย - มาเลเซีย จำกัดซึ่งมี บมจ.
  ปตท. เป็นผู้ถือหุ้นหลัก ที่ อ. หาดใหญ่ จ. สงขลา นอกจากนี้บริษัทได้เริ่มผลิตเสาโฆษณา
  โครงเหล็กให้แก่ บมจ. มาสเตอร์ แอด

  บริษัทได้จำหน่ายเงินลงทุนในบริษัทที่ดำเนินธุรกิจที่ไม่เกี่ยวข้องกับธุรกิจหลักของบริษัทจำนวน 4
  บริษัทซึ่งได้แก่ บริษัท เด็มโก้ พัฒนาพาณิชย์ จำกัด บริษัท เอ็น.อี.ซี คอนกรีตอัดแรง จำกัด
  บริษัท นำชัยพัฒนา เอ็นจิเนียริ่ง (1996) จำกัด และบริษัท อนุสรณ์ เซอร์วิส (2004) จำกัด
  และปิดกิจการอีก 2 บริษัทซึ่งได้แก่บริษัท เด็มโก้- เฮอริเทจ แลนด์ จำกัดและบริษัท เด็มโก้
  พร็อพเพอร์ตี้ ดีเวปล็อปเม้นท์ จำกัด เพื่อปรับโครงสร้างกลุ่มธุรกิจ

  ปี 2548 : โรงงานได้รับ ISO 9001 : 2000 จากสถาบัน Anglo Japanese American
  (AJA) Registrars สำหรับ

  ระบบคุณภาพ ในการผลิต ผลิตภัณฑ์ที่ทำจากโลหะประดิษฐ์ (ยกเว้นเฉพาะเครื่องจักรและอุปกรณ์)
  ชิ้นส่วนจับยึด/

  รองรับในงานไฟฟ้า เสาระบบ สายส่งไฟฟ้า โครงสร้างสำหรับสถานีไฟฟ้า
  เสาโทรคมนาคมโครงสร้างเหล็กสำหรับป้ายโฆษณา โครงสร้างเหล็กสำหรับอาคารทั่วไป
  อุปกรณ์โลหะในงานระบบจำหน่ายไฟฟ้าแรงต่ำและแรงสูง

  บริษัทเพิ่มทุนจดทะเบียนและชำระแล้วจาก 142.0 ล้านบาท เป็น 160.0 ล้านบาท
  โดยการเสนอขายให้แก่ ผู้ถือหุ้นเดิมในราคาตามมูลค่าที่ตราไว้ (หุ้นละ 100 บาท)
  เพื่อใช้สำหรับเป็นเงินทุนหมุนเวียน

  ปี 2549 : บริษัทได้แปรสภาพเป็นบริษัทมหาชน เมื่อวันที่ 26 พฤษภาคม 2549
  และมีมติเพิ่มทุนจดทะเบียนจาก

  160.0 ล้านบาท เป็น 215.0 ล้านบาท มูลค่าหุ้นละ 1 บาท แบ่งการจัดสรรเป็นหุ้นจำนวน
  50.0 หุ้น เพื่อเสนอขายต่อประชาชนทั่วไป และหุ้นจำนวน 5.0 หุ้น
  เพื่อรองรับการใช้สิทธิของใบสำคัญแสดงสิทธิที่จัดสรรให้แก่กรรมการ ผู้บริหาร
  และพนักงานของบริษัท และเข้าจดทะเบียนในตลาดหลักทรัพย์ เอ็ม เอ ไอ เมื่อวันที่ 14
  ธันวาคม 2549

  ปี 2550 : บริษัทได้ปิดกิจการและชำระบัญชี บริษัท อาลี คาตุน (ประเทศไทย) จำกัด เมื่อวันที่
  16 มีนาคม 2550
  เนื่องจากมีค่าใช้จ่ายดำเนินงานสูงอีกทั้งบริษัทได้เปลี่ยนเป้าหมายตลาดต่างประเทศในส่วนของงานขายอุปกรณ์ไฟฟ้าจากประเทศบังคลาเทศและประเทศในแถบใกล้เคียงเป็นกลุ่มประเทศในแถบเอเชียตะวันออกเฉียงใต้

  บริษัทเพิ่มทุนจดทะเบียนจาก 215.0 ล้านบาทเป็น 328.9 ล้านบาท ตามมติประชุมวิสามัญผู้ถือหุ้น
  ครั้งที่ 1/ 2550 เมื่อวันที่ 26 กันยายน 2550 โดยออกหุ้นสามัญจำนวน 113.9 ล้านหุ้น
  มูลค่าหุ้นละ 1 บาท แบ่งการจัดสรรเป็นหุ้นจำนวน 52.8 หุ้นเพื่อรองรับการจ่ายหุ้นปันผล
  หุ้นจำนวน 60.0 ล้านหุ้น เพื่อเสนอขายแก่ผู้ลงทุนโดยเฉพาะเจาะจง และหุ้นจำนวน 1.1
  ล้านหุ้น
  เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญที่ออกใหม่ชนิดระบุชื่อผู้ถือและไม่สามารถเปลี่ยนมือได้ซึ่งได้จัดสรรให้แก่กรรมการ
  ผู้บริหารและพนักงานของบริษัท เนื่องจากการปรับสิทธิแปลงสภาพจากการจ่ายหุ้นปันผล

  ปี 2551 : ตามมติประชุมวิสามัญผู้ถือหุ้น ครั้งที่ 1/ 2551 เมื่อวันที่ 10 มกราคม 2551
  บริษัทได้ลดทุนจดทะเบียนจาก 328.9 ล้านบาทเป็น 268.9 ล้านบาท
  โดยตัดหุ้นสามัญจดทะเบียนที่ยังไม่ได้จำหน่าย จำนวน 60.0
  ล้านหุ้นซึ่งเดิมจัดสรรเพื่อเสนอขายแก่ผู้ลงทุนโดยเฉพาะเจาะจง และเพิ่มทุนจดทะเบียนจาก
  268.9 ล้านบาทเป็น 357.9 ล้านบาท โดยออกหุ้นสามัญจำนวน 89.0 ล้านหุ้น มูลค่าหุ้นละ 1
  บาท แบ่งการจัดสรรเป็นหุ้นจำนวน 88.6
  ล้านหุ้นเพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญที่ออกใหม่ชนิดระบุชื่อผู้ถือและสามารถเปลี่ยนมือได้ซึ่งได้จัดสรรให้แก่ผู้ถือหุ้นเดิมของบริษัทและหุ้นจำนวน
  0.4 ล้านหุ้น
  เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญที่ออกใหม่ชนิดระบุชื่อผู้ถือและไม่สามารถเปลี่ยนมือได้ซึ่งได้จัดสรรให้แก่กรรมการ
  ผู้บริหารและพนักงานของบริษัท
  เนื่องจากการปรับสิทธิแปลงสภาพจากการออกใบสำคัญแสดงสิทธิที่จะซื้อหุ้นสามัญที่ออกใหม่ชนิดระบุชื่อผู้ถือและสามารถเปลี่ยนมือได้ซึ่งได้จัดสรรให้แก่ผู้ถือหุ้นเดิมของบริษัทดังกล่าวข้างต้น

  บริษัทเข้าลงทุนในบริษัทเจ พี เอ็ม อินเตอร์ จำกัด (“เจพีเอ็ม”)
  ซึ่งดำเนินธุรกิจรับจ้างและติดตั้งโครงสร้างเหล็ก ภาชนะแรงดันสูง
  ระบบท่อรับแรงดันและอุปกรณ์เครื่องกล ในสัดส่วนร้อยละ 45.0 ของทุนจดทะเบียนชำระแล้ว
  (ดูรายละเอียดในส่วนที่ 2 ข้อ 2.2)

2.2 โครงสร้างกลุ่มบริษัท

  ณ วันที่ 31 ธันวาคม 2550 บริษัทไม่มีบริษัทย่อยและบริษัทร่วม อย่างไรก็ดี
  ตามที่ประชุมคณะกรรมการบริษัทครั้งที่ 8/2550 เมื่อวันที่ 24 ตุลาคม 2550
  ได้มีมติอนุมติให้บริษัทเข้าลงทุนในบริษัท เจ พี เอ็ม อินเตอร์ จำกัด (“เจพีเอ็ม”)
  ซึ่งดำเนินธุรกิจรับจ้างผลิตและติดตั้งโครงสร้างเหล็ก ภาชนะแรงดันสูง
  ระบบท่อรับแรงดันและอุปกรณ์เครื่องกล ในสัดส่วนร้อยละ 45.0
  ของทุนจดทะเบียนชำระแล้วของเจพีเอ็ม โดยเข้าลงทุนในวันที่ 15 มกราคม 2551 ทั้งนี้
  ภายหลังการลงทุน
  บริษัทมีนโยบายในการปรับเปลี่ยนแผนการดำเนินงานของเจพีเอ็มโดยจะมุ่งเน้นการดำเนินธุรกิจรับจ้างผลิตและติดตั้งภาชนะแรงดันสูงให้มากขึ้น
  แทนธุรกิจรับจ้างผลิตและติดตั้งโครงสร้างเหล็กซึ่งเป็นธุรกิจหลักของจีพีเอ็มในปัจจุบัน ทั้งนี้
  บริษัทคาดว่าการลงทุนดังกล่าวจะส่งช่วยสนับสนุนการดำเนินงานของกิจการและส่งผลดีต่อการดำเนินงานของบริษัทในอนาคต
  ภายหลังการลงทุนโครงสร้างของกลุ่มบริษัทสามารถแสดงได้ดังนี้

  นอกจากนี้ ณ ปัจจุบัน บริษัทมีสัญญาค้าร่วม (Consortium) ซึ่งดำเนินงานร่วมกับผู้อื่นจำนวน 1
  ราย ได้แก่สัญญาค้าร่วมกับ บริษัท จีอีเอ็ม โกลบอล อีเนอร์จี แมเนจเมนท์ จำกัด
  เพื่อดำเนินโครงการ Wind Turbine Generation ของการไฟฟ้าฝ่ายผลิต

2.3 ภาพรวมการประกอบธุรกิจ

ธุรกิจของบริษัทสามารถแบ่งได้เป็น 2 ลักษณะ ดังนี้

1.  ธุรกิจการให้บริการ

    บริษัทประกอบธุรกิจให้บริการออกแบบ จัดหา
    ก่อสร้างและติดตั้งงานด้านวิศวกรรมทุกระบบอย่างครบวงจร (Turnkey Basis)
    โดยรับงานจากลูกค้าทั้งภาครัฐและภาคเอกชน ทั้งแบบเป็นผู้รับเหมาโดยตรง
    ซึ่งบริษัทเป็นผู้รับงานตรงจากผู้ว่าจ้าง หรือผู้รับเหมาช่วง
    ซึ่งบริษัทรับงานช่วงต่อจากผู้รับงานซึ่งเป็นคู่สัญญากับผู้รับสัมปทาน
    โดยการรับงานมีทั้งจากวิธีการประมูลหรือวิธีการเสนอราคาและเจรจาต่อรอง
    นอกจากนี้ยังมีการร่วมมือกับบริษัทอื่นทั้งในและนอกประเทศในลักษณะกิจการค้าร่วม
    (Consortium) เพื่อให้มีโอกาสในการรับงาน ขยายธุรกิจและการเติบโตในงานแขนงใหม่ๆ
    อยู่ตลอดเวลา ธุรกิจการให้บริการของบริษัทสามารถแบ่งตามลักษณะงานได้ดังต่อไปนี้

    -   งานทางด้านวิศวกรรมไฟฟ้า บริษัทให้บริการออกแบบ จัดหา
        ก่อสร้างและติดตั้งงานวิศวกรรมไฟฟ้าแบบครบวงจร
        โดยแบ่งเป็นประเภทงานได้ดังต่อไปนี้

-   งานก่อสร้างสายส่งไฟฟ้าแรงสูง (High Voltage Transmission Line System)
    เป็นระบบส่งกำลังไฟฟ้าที่รับมาจากแหล่งผลิตกระแสไฟฟ้าประเภทต่างๆ เช่น เขื่อน
    โรงไฟฟ้าพลังความร้อน โรงไฟฟ้าพลังความร้อนร่วม เป็นต้น
    ส่งไปยังสถานีไฟฟ้าย่อยและสายส่งไฟฟ้าแรงสูงระหว่างสถานีไฟฟ้าย่อยต่างๆ
    ระบบสายส่งไฟฟ้าจะรับระดับแรงดันตั้งแต่ 69 เควี 115 เควี 230 เควี และ 500 เควี
    โดยระบบสายส่งนี้จะอยู่ในความรับผิดชอบของการไฟฟ้าฝ่ายผลิตแห่งประเทศไทย (กฟผ.)
    การไฟฟ้านครหลวง (กฟน.) การไฟฟ้าส่วนภูมิภาค (กฟภ.)
    ผู้ประกอบการโรงผลิตไฟฟ้าประเภทผู้ผลิตกระแสไฟฟ้าอิสระรายใหญ่ (Independent Power
    Producer : IPP) และประเภทผู้ผลิตกระแสไฟฟ้าอิสระรายย่อย (Small Power
    Producer : SPP) และโรงงานอุตสาหกรรมขนาดใหญ่ ซึ่งต่างเป็นลูกค้าของบริษัททั้งสิ้น
    ระบบสายส่งดังกล่าวนี้ส่วนหนึ่งจำเป็นต้องใช้เสาส่งโครงเหล็กชุบสังกะสีเป็นอุปกรณ์หลักในการก่อสร้าง
    ซึ่งบริษัทสามารถผลิตเสาโครงเหล็กได้เองจากโรงงาน
    ทำให้บริษัทสามารถควบคุมการออกแบบ ผลิต
    และการจัดส่งชิ้นงานไปยังหน้างานได้ทันตามตารางเวลาที่กำหนด ทั้งนี้ ณ ปัจจุบัน
    บริษัทสามารถรับงานก่อสร้างสายส่งไฟฟ้าแรงสูงโดยตรงได้ถึงระดับแรงดัน 230 เควี

-   งานก่อสร้างสถานีไฟฟ้าย่อย (High Voltage Substation)
    ทำหน้าที่รับพลังงานไฟฟ้าจากระบบผลิตกระแสไฟฟ้าเพื่อแปลงแรงดันส่งต่อเป็นทอดๆ
    ผ่านสายส่งไฟฟ้าแรงสูงและระบบจำหน่ายไฟฟ้าเพื่อจำหน่ายต่อไปยังผู้ใช้ไฟประเภทต่างๆ
    โดยลักษณะของสถานีไฟฟ้าย่อยนี้ แบ่งได้เป็น 2 ประเภทคือ

    -   แบบใช้อากาศเป็นฉนวนภายในระบบ (Air Insulated or Conventional Type)
        ซึ่งเหมาะสำหรับพื้นที่ก่อสร้างที่ไม่จำกัด

    -   แบบใช้แก๊ซ SF6 เป็นฉนวนภายในระบบ (SF6 Gas Insulated Type)
        ซึ่งเหมาะสำหรับพื้นที่ก่อสร้างที่จำกัด หรือบริเวณที่มีฝุ่นละอองสูง

        สถานีไฟฟ้าย่อยทั้ง 2 ประเภท มีหน้าที่แปลงแรงดันไฟฟ้าตั้งแต่ 500 เควี 230 เควี
        115 เควี 69 เควี 33 เควี และ 22 เควี ทั้งนี้
        ปัจจัยสำคัญนอกเหนือจากคุณภาพอุปกรณ์ติดตั้งแล้ว
        วิศวกรผู้ออกแบบและควบคุมการติดตั้งมีส่วนสำคัญยิ่งในการดำเนินงาน
        ซึ่งบุคลากรของบริษัทมีประสบการณ์และความชำนาญในการก่อสร้างสถานีไฟฟ้าย่อยที่มีระดับแรงดันสูงถึง
        230 เควี มากว่า 20 ปีและเป็นที่ยอมรับจากหน่วยงานภาครัฐ
        และบริษัทเอกชนทั้งในและต่างประเทศ

-   งานก่อสร้างระบบจำหน่าย และระบบไฟฟ้าใต้ดิน เป็นงานก่อสร้างปักเสาและพาดสายไฟฟ้า
    ระดับแรงดัน 22 เควี หรือ 33 เควี หรือการวางท่อร้อยสายใต้ดินระบบแรงดัน 22 เควี 33
    เควี หรือ 115 เควี รวมถึงระบบไฟฟ้าแรงต่ำจากสถานีไฟฟ้าย่อยไปยังลูกค้าต่างๆ
    ทั่วประเทศ งานก่อสร้างระบบจำหน่าย เป็นงานบริการที่มีการขยายอย่างต่อเนื่อง
    โดยลูกค้าหลักของงานส่วนนี้นอกเหนือจาก กฟผ. กฟภ. และ กฟน. แล้ว
    ยังมีโรงไฟฟ้าเอกชนประเภท IPP และ SPP ธุรกิจอุตสาหกรรม

    จากงานวิศวกรรมไฟฟ้าแรงสูงที่กล่าวมาแล้วข้างต้น จะเห็นได้ว่า
    บริษัทสามารถให้บริการออกแบบ จัดหา ก่อสร้าง และติดตั้งแบบครบวงจร
    ตั้งแต่จากแหล่งผลิตกระแสไฟฟ้าจนถึงจุดรับพลังงานไฟฟ้าและถึงผู้บริโภค

    -   งานด้านระบบไฟฟ้าและเครื่องกล (M&E) บริษัทให้บริการออกแบบ จัดหา ก่อสร้างติดตั้ง
        รวมทั้งการบำรุงรักษา งานระบบสาธารณูปโภค ประกอบด้วยระบบไฟฟ้า
        ระบบประปาสุขาภิบาล ระบบปรับอากาศ ระบบระบายอากาศ
        และระบบผลิตไอน้ำและน้ำร้อน รวมถึงระบบท่อรับแรงดัน (High Pressure Piping
        )ซึ่งต้องใช้ความชำนาญเฉพาะด้านเป็นสำคัญ
        โดยบริษัทสามารถให้บริการงานระบบแบบครบวงจรและเบ็ดเสร็จภายในบริษัท ทั้งนี้
        ลูกค้าที่สำคัญของบริษัทมีทั้งในส่วนหน่วยงานราชการและภาคเอกชน
        โดยปัจจุบันบริษัทเน้นงานงานในส่วนของโรงไฟฟ้า โรงงานปิโตรเคมี
        และโรงงานอุตสาหกรรมเป็นหลัก

    -   งานด้านเสาโทรคมนาคม การออกแบบ จัดหา ก่อสร้างและบริการติดตั้ง
        เสาโทรคมนาคม
        เป็นงานที่ต้องใช้ความรู้ความชำนาญทางด้านวิศวกรรมในการคำนวณต่างๆ
        เพื่อให้เสาโทรคมนาคมสามารถรองรับแรงเสียดทาน และแรงลมตามที่ผู้ว่าจ้างกำหนดได้
        ลูกค้าที่สำคัญของบริษัท ได้แก่ บมจ. โทเทิ่ล แอ็คเซ็ส คอมมูนิเคชั่น (DTAC) บจก.
        ทรูมูฟ (TRUE MOVE) บจก. ซีเมนส์ (SIEMENS) บจก. อัลคาเทล (Alcatel)
        บจก. หัวเหว่ย เทคโนโลยีประเทศไทย (ผู้รับสัมปทานวางระบบ CDMA ให้แก่ บมจ.
        กสท. โทรคมนาคม) บมจ. กสท. โทรคมนาคม และ บมจ. ทีโอที
        โดยบริษัทยังให้บริการจัดหาและบริการติดตั้งสายเคเบิ้ลใยแก้วให้กับลูกค้าข้างต้นอีกด้วย
        นอกจากนี้ บริษัทยังเป็น 1 ใน 2
        บริษัทในประเทศไทยที่มีความสามารถในการวางสายเคเบิ้ลใยแก้วแบบวิธีใช้ลมอัด
        (Blowing Method) ที่ได้ใช้ในงานวางท่อแก๊สของ ปตท.
        โดยวิธีการวางสายเคเบิ้ลใยแก้วดังกล่าวเป็นการใช้ลมอัดนำพาสาย Fiber Optic
        ลอยไปในท่อโดยไม่ต้องใช้กำลังคนลากดึงสาย ซึ่งจะลดความเสียหายจากการลากดึง
        วิธีการนี้เหมาะสำหรับการวางสาย Fiber Optic
        ขนาดเล็กในท่อที่มีช่วงของการร้อยสายยาว ซึ่งถือเป็นเทคโนโลยีที่ทันสมัย
        และสามารถนำมาใช้ในงานเสาโทรคมนาคมที่ดำเนินงานก่อสร้างพร้อมกับการวางท่อแก๊สได้เป็นอย่างดี

    -   งานด้านอนุรักษ์พลังงาน บริษัทได้ขึ้นทะเบียนเป็นที่ปรึกษาด้านการอนุรักษ์พลังงานกับ
        กรมพัฒนาพลังงานทดแทนและอนุรักษ์พลังงาน ตั้งแต่ปี 2546
        ปัจจุบันบริษัทได้เข้าร่วมโครงการประหยัดพลังงานของรัฐบาล โดยทำหน้าที่ศึกษา
        วางแผน ติดตั้ง ออกแบบ ในการประหยัดพลังงานให้แก่หน่วยงานราชการ
        และโรงงานอุตสาหกรรมขนาดใหญ่

2.  ธุรกิจงานขาย

    -   งานผลิตและขายเสาโครงเหล็ก โดยมีโรงงานผลิตตั้งอยู่ที่ อ. หนองม่วง จ. ลพบุรี
        และโรงงานบ่อชุบสังกะสีแบบจุ่มร้อนขนาด 2.0 x 9.2 x 2.2 เมตร
        เพื่อใช้ในการชุบชิ้นงานของโรงงาน ซึ่งผลิตภัณฑ์ของบริษัทได้แก่

-   เสาโทรคมนาคม มี 2 ประเภทคือ

-   Self Support Tower เป็นเสาโครงเหล็กชุบสังกะสี ระดับความสูง 35-100 เมตร
    ซึ่งเหมาะกับพื้นที่ติดตั้งเสาโทรคมนาคมที่มีพื้นที่จำกัด

-   Guyed Mast Tower เป็นเสาโครงเหล็กชุบสังกะสี ระดับความสูง 16-80 เมตร
    ที่เหมาะกับพื้นที่ติดตั้งเสาโทรคมนาคมที่มีบริเวณกว้าง
    เนื่องจากต้องใช้ลวดเหล็กตีเกลียวยึดเสา Guyed อีกทอดหนึ่ง

-   เสาโครงเหล็กสำหรับงานระบบจำหน่าย ระบบสายส่งไฟฟ้า และสถานีไฟฟ้าย่อย

-   เสาโครงเหล็กสำหรับป้ายโฆษณาขนาดใหญ่ ที่มีความสูงตั้งแต่ 10-30 เมตร

    -   การจำหน่ายอุปกรณ์ไฟฟ้าสำหรับระบบจำหน่าย ระบบสายส่ง และสถานีไฟฟ้าย่อย
        รวมถึงหม้อแปลงไฟฟ้ากำลัง และอุปกรณ์ไฟฟ้ามาตรฐานทุกประเภท ซึ่งบริษัทเป็นผู้จัดหา
        และจำหน่ายอุปกรณ์ยึดจับหัวเสาซึ่งบริษัทเป็นผู้ผลิต
        ให้แก่ลูกค้าที่เป็นเจ้าของโครงการหรือผู้ได้รับคัดเลือกในโครงการต่างๆ

    4.  โครงสร้างรายได้ – ตามงบการเงินเฉพาะของบริษัท

        หน่วย : ล้านบาท

        []ที่มา: บริษัท

        หมายเหตุ: การวิเคราะห์ผลการดำเนินของบริษัท
        พิจารณาจากงบการเงินเฉพาะของบริษัท เนื่องจากในปี 2547
        บริษัทได้มีการปรับโครงสร้างกลุ่มบริษัทโดยการขายและปิดกิจการบริษัทร่วม/ย่อยที่ไม่เกี่ยวข้องกับธุรกิจของบริษัท
        ซึ่งส่งผลให้บริษัทเหลือบริษัทย่อยเพียง 1 แห่ง คือ บริษัท อาลี คาตุน จำกัด
        (ประเทศไทย) จำกัด
        ซึ่งมีผลการดำเนินงานและฐานะทางการเงินที่ไม่มีผลกระทบอย่างเป็นสาระสำคัญต่องบการเงินของบริษัท
        (รายละเอียดปรากฏในส่วนที่ 2 ข้อที่ 12) ทั้งนี้ บริษัท อาลี คาตุน จำกัด
        (ประเทศไทย) จำกัด ได้ปิดกิจการและจดทะเบียนเสร็จสิ้นการชำระบัญชีแล้วเมื่อวันที่
        16 มีนาคม 2550

        จากตารางข้างต้น จะพบว่าตลอด 3 ปีที่ผ่านมา โครงสร้างรายได้หลักๆ
        ของบริษัทมาจากงานวิศวกรรมไฟฟ้า ซึ่งประกอบด้วยงานก่อสร้างสถานีไฟฟ้าย่อย
        งานก่อสร้างระบบจำหน่าย และงานก่อสร้างสายส่ง อย่างไรก็ตาม
        ด้วยประสบการณ์การทำงานของทีมงานวิศวกรของบริษัทที่มีมานานกว่า 20 ปี
        ทำให้บริษัทสามารถพัฒนาและกระจายลักษณะงานไปสู่ธุรกิจใหม่ๆ
        ที่ยังคงใช้พื้นฐานความชำนาญทางด้านวิศวกรรมไฟฟ้า
        ซึ่งได้แก่งานระบบไฟฟ้าและเครื่องกล ที่มีสัดส่วนรายได้เพิ่มขึ้นอย่างต่อเนื่องเช่นกัน

        รายได้งานก่อสร้างโยธาของบริษัทมีสัดส่วนลดลงอย่างต่อเนื่อง
        เนื่องจากสัญญาว่าจ้างงานโยธาดังกล่าวซึ่งเริ่มว่าจ้างตั้งแต่ปี 2546
        นั้นได้ทยอยหมดลงตามสัญญาและบริษัทมีนโยบายที่จะไม่เน้นการรับงานก่อสร้างโยธา
        ดังนั้นในปี 2550 บริษัทจึงไม่มีรายได้จากงานโยธาเพิ่มเติม

    5.  เป้าหมายการดำเนินธุรกิจของบริษัท

        บริษัทมุ่งมั่นที่จะพัฒนาองค์กรและขยายธุรกิจในด้านที่เกี่ยวข้องกับงานวิศวกรรมโดยมีเป้าหมายหลักที่จะเป็นผู้ออกแบบ
        ก่อสร้างและติดตั้งงานระบบไฟฟ้าแบบครบวงจรตั้งแต่งานระบบไฟฟ้าและเครื่องกลจนถึงงานก่อสร้างโรงไฟฟ้าพลังงานทดแทน